Urmareste Modifică dimensiunea fontului: Play

Râmnicu Vâlcea, 21 oct/Agerpres/ - Mircia Gutău, candidatul liberalilor pentru primăria Râmnicu Vâlcea la alegerile din anul 2016, a devenit miercuri seara membru al PNL Vâlcea, în cadrul şedinţei Comitetului Executiv Judeţean al partidului.



"Le mulţumesc pentru încrederea acordata de către colegii liberali în această seară. Împreună vom câştiga anul viitor şi Primăria Râmnicu Vâlcea şi Consiliul Judeţean în anul 2016. De azi ne apucăm de treabă", a declarat pentru AGERPRES Mircia Gutău.



Pentru primirea lui Gutău în PNL au votat 21 de membri ai Comitetului Executiv Judeţean, fiind înregistrate două abţineri.



Copreşedintele PNL Vâlcea, deputatul Cristian Buican, a declarat la începutul lunii octombrie că organizaţia judeţeană a liberalilor îşi asumă candidatura lui Mircia Gutău pentru funcţia de primar al municipiului Râmnicu Vâlcea.



"În legătură cu candidatura lui Mircia Gutău pentru primăria Râmnicului din partea PNL doresc să fac următoarele precizări - Mircia Gutău îndeplineşte toate condiţiile statutare pentru a deveni membru PNL. Mircia Gutău este creditat în toate sondajele de opinie primul în preferinţele electoratului din municipiul Râmnicu Vâlcea şi în consecinţă Partidul Naţional Liberal, filiala Vâlcea, îşi asumă candidatura pentru funcţia de primar a acestuia. Nu cred că există motive statutare pentru care conducerea naţională a PNL să aibă obiecţii la opţiunea organizaţiei vâlcene a PNL privind candidatura lui Mircia Gutău la funcţia de primar", a preciza atunci Buican.



Mircia Gutău a fost desemnat candidatul liberalilor după ce, în urma unui sondaj de opinie, a ieşit detaşat pe prima poziţie în opţiunile vâlcenilor.



Gutău a fost primar al municipiului Râmnicu Vâlcea două mandate, fiind condamnat definitiv în 2010 pentru fapte de corupţie. În iunie 2014, Mircia Gutău a fost condamnat de Curtea de Apel Craiova pentru a doua oară într-un proces de corupţie la doi ani şi şase luni închisoare cu executare, dar magistraţii au decis contopirea pedepselor şi acesta a rămas în libertate.



Gutău se va confrunta, cel mai probabil, în anul electoral viitor, cu un alt fost primar PDL, actualul deputat independent Romeo Rădulescu şi cu social-democratul Ion Gigi Matei, primarul în funcţie. AGERPRES/(AS- autor: Liviu Popescu, editor: Mihai Simionescu)